《夏昼》
宋代·章望之

一日常百刻，转若车轮忙。
千日十万刻，百年能几长。
达人齐古今，一生甚微茫。
夏日岂为永，而足以较量。
人世不足惜，行善乃自彰。
无及闲暇时，般乐为淫荒。
夷齐饿人者，颜闵非公王。
其人品孰亚，周氏与虞唐。
亦用仁义积，岂今身未亡。
富贵无可恃，莫与公道强。
夜思昼以力，四序皆流光。
示君夏昼诵，惕惕其自伤。

作者简介：建州浦城人，字表民。章得象从子。以荫补秘书省校书郎，监杭州茶库，逾年辞疾去。上万言书论时政，不报。兄拱之被诬遭贬，乃历诉于朝，章十余上，卒脱兄冤。覃恩迁太常寺太祝、大理评事。欧阳修、韩绛等荐之，除签书建康军节度判官及知乌程县，皆不赴，遂以光禄寺丞致仕。宗孟轲言性善，为文辩博，长于议论。著《救性》、《明统》、《礼论》等篇章，有文集。